Primer va fer-ho a Andalusia, després al Congrés i previsiblement d’aquí a només uns dies també al Parlament Europeu. Els escons obtinguts per Vox a Espanya són una mostra més de l’ascens de l’extrema dreta a Europa, que ha anat fent-se lloc en els darrers anys en diferents estats europeus, arribant a assolir entre el 10 i el 26% dels vots a Alemanya, Dinamarca, Àustria, Itàlia o França, entre altres. "El risc que aquesta onada negra travessi Europa és altíssim", adverteix en una entrevista amb l'ACN l'eurodiputada italiana Eleonora Forenza, víctima d'un atac feixista a Bari, Itàlia, fa més de mig any per part de l’organització Casa Pound després de participar en manifestació antiracista.  "És hora de tornar a fer de l'antifeixisme un valor europeu", reclama. Israel Butler, representant de l'ONG Liberties, afirma en declaracions a l’ACN que s'ha acabat la idea de l'Espanya 'immunitzada' a l'ascens de la ultradreta que, des de feia anys, ja es notava a la resta del continent. “A Espanya passa com a la resta d’Europa: l’extrema dreta està creixent i està fent que els partits de centre es moguin més cap a la dreta i es tornin més autoritaris”, assenyala.  Els valors a la base del feixisme Segons Butler, el canvi en el panorama polític en alguns estats, com a Espanya, és “extremadament preocupant”, ja que les forces d’extrema dreta estan ajudant a “destruir la democràcia” agafant problemes “objectius” i “capgirant-los” articulant un discurs que obté suports a polítiques que “destrueixen la llibertat” i “allò aconseguit en els darrers 50 o 60 anys”. Precisament sobre aquest punt, Forenza destaca que l’atac als valors és a la base del feixisme i cita la discriminació sobre base ètnica, "que a Europa es trasllada en la guerra contra els migrants". Un exemple recent d'això és la imatge de Matteo Salvini i Viktor Orbán reafirmant a Hongria la seva postura de rebuig a la immigració des de Röszke, on Orbán va mostrar a Salvini la tanca construïda el 2015 amb Sèrbia per impedir el pas dels refugiats.  També la idea que la família “és una família heterosexual en què és l’home qui treballa i la dona es queda a casa amb els fills”. “Aquests valors ara són defensats per partits amb un gran consens, pensem en Vox a Espanya o la Lliga Nord a Itàlia o Orbán a Hongria”, diu l’eurodiputada.  Resolució europea contra la violència neofeixista La discriminació sobre base ètnica va ser precisament el que va portar indirectament Forenza a ser víctima d’un atac feixista el setembre passat, després de participar en una manifestació de protesta per la presència del ministre de l’Interior Matteo Salvini. “Vam veure una dona de color amb un cotxet i una amiga aterrada per la idea d’haver de tornar a casa passant per davant la seu de Casa Pound, on hi havia una concentració d’unes trenta persones”, recorda Forenza sobre els moments previs a l’agressió.  “Amb dues altres vam decidir esperar-nos amb elles i fer-los companyia, però durant aquesta estona un grup neofeixista dels que estaven concentrats va dirigir-se caminant cap a nosaltres i en pocs instants van començar a agredir-nos, no només verbalment sinó també físicament”, afegeix. Arran d’aquest episodi l’eurodiputada va proposar al Parlament Europeu una resolució contra la violència neofeixista a Europa i a l’octubre es va aprovar el text per àmplia majoria: 355 vots a favor, 90 en contra i 39 abstencions.  Tanmateix, la italiana considera que “hi ha massa timidesa per part de les institucions” per fer front als ultres. “No ens podem permetre frases com les del president del Parlament Europeu, que va tenir el valor de dir que el feixisme també va fer coses bones. Ni ens podem permetre més finançament a la Fundació Francisco Franco”, adverteix.  Segons ella, el motiu del “consentiment” a les forces d’extrema dreta és “la por”. L’adopció del discurs de l’extrema dreta   La directora per a Europa de Friends of Europe, Shada Islam, també parla d'aquest temor. Creu que els populistes d’extrema dreta han aprofitat la “por” de la gent davant de fenomens com la immigració per propagar eslògans “racistes i xenòfobs”, fet que ha generat una atmosfera “de por i fragilitat” a Europa. Per a Islam, el “realment” preocupant és que en aquest context molts països europeus han adoptat la “narrativa tòxica” de l’extrema dreta en lloc de combatre’n el discurs. “Han fet sentir la gent més amenaçada”, retreu, advertint que l’amenaça del populisme és “real”. “Si no defensem els nostres valors de tolerància, de l’estat de dret, molts partits estan violant alguns dels valors principals, com fa Orbán a Hongria o com passa a Polònia”, assegura. En declaracions a l’ACN, l’experta fa una crida a la UE perquè contrarresti el populisme i expliqui “una millor història” del què és Europa. “És important assegurar-se que els populistes no guanyen més escons que els que tenen actualment però també hem de centrar-nos en les forces progressistes a Europa”, conclou.  Les enquestes Segons les darreres enquestes, Vox podria obtenir 6 escons a Brussel·les i situar-se al costat d’altres forces com l’FPO austríac, que en treuria 5. Els mateixos sondejos fets per l’Eurocambra indiquen que en estats més grans -i per tant amb més escons- podrien arribar a ser primera força, com és el cas de La Lliga de Matteo Salvini, que encapçalaria els resultats a Itàlia obtenint fins a 26 eurodiputats (cinc vegades més que els obtinguts el 2014).  A França, per exemple, el partit de Marine Le Pen, Rassemblement National, n’obtindria 20, dos menys que en les últimes eleccions europees, situant-se com a segona força més votada, només per darrere de la coalició que integra el partit d’Emmanuel Macron, La Republique en Marche, que es presenta per primer cop en uns comicis a Brussel·les. “Els partits d’extrema dreta no aconseguiran una majoria. Els grups de Marine Le Pen, Wilders, Salvini, aquest tipus de figures, no guanyaran les eleccions del Parlament Europeu pel que fa al nombre de membres, però seran més grans”, admet Butler. Grups parlamentaris Amb els resultats a la mà, els partits polítics poden decidir si s’inscriuen en un grup parlamentari, es mantenen com a no inscrits o en formen un de nou, sempre i quan siguin un mínim de 25 eurodiputats que representin almenys una quarta part dels estats membre. En el cas de Vox, per exemple, l’opció més plausible seria que la formació d’Abascal s’integrés en el grup de L’Europa de les Nacions i la Llibertat (ENF per les sigles en anglès), que en la passada legislatura ha acollit el Front National de Le Pen, La Lliga Nord o l’FPÖ austríac. Amb tot, Vox també podria optar per intentar formar part del grup dels Conservadors i Reformistes Europeus (ECR), on per exemple fins ara s’hi han assegut els eurodiputats del partit polonès Llei i Justícia. De fet, va ser un membre d’aquesta formació polonesa, Kosma Zlotowski, qui va auspiciar la conferència que el secretari general de Vox, Javier Ortega Smith, va celebrar al Parlament Europeu fa uns mesos. Amb el retard pel Brexit, però, en aquest grup seguirà sent majoritari el conservadorisme britànic, que queda molt lluny, ideològicament, de Vox. En tot cas, aquell mateix dia Smith ja va mostrar prudència i va afirmar que no decidirien a quin grup s’adscriuran fins passat el 26-M.

Summary: “L’onada negra” de l’extrema dreta, a punt per ‘assaltar’ l’Eurocambra


El Desfolca’t, Festival de Música Popular i Tradicional de Calaf i l’Alta Segarra, arriba aquest any a la seva 27a edició. El festival reunirà els millors grups de folk i convertirà Calaf, un any més, en la capital catalana de la música popular i tradicional amb una dotzena de grups i un gran nombre d’activitats paral·leles. Els caps de cartell d’aquesta edició són Kepa Junquera, que presentarà el seu darrer treball 'FOK', els irlandesos Moxie, Lídia Pujol, Pau Riba i Joan Garriga i el Mariatxi Galàctic. Completen el cartell Vent Endins, La Viu viu, Pony Pisador, Dj Mussol + PD Belda, Duetu, Ballaveu, un concurs de música itinerant, una matinal de cultura popular i un vermut glosat amb Cor de Carxofa. El festival se celebrarà els dies  29 i 30 de juny i 1 de juliol, un dia més que l'any passat.  La programació d’enguany combina grups de Catalunya, Irlanda i Euskadi en un total de 13 concerts. El primer concert del festival serà del grup Vent Endins, el divendres a les 22.00h al Casino de Calaf. El grup, que classifica la seva música com a Pop Rural, presentarà el seu primer disc, "En un moment per aturar-se". La inauguració oficial del festival serà dissabte a partir de dos quarts de nou a la Plaça Gran amb els concerts de Kepa Junkera i els irlandesos Moxie.  També hi haurà diversos tallers i activitats que completaran la programació. Dissabte al matí, Kepa Junkera oferirà una classe magistral de música tradicional basca i, Martí Hosta, del grup Coetus, realitzarà un taller de percussió ibèrica. Per altra banda, al llarg del dia es realitzaran diverses pujades musicals a l'emblemàtic campanar de Calaf, on el músic Ramon Redorta tocarà gran diversitat d'instruments tradicionals -sac de gemecs, gaites, flabiol i tamborí, guitarra, viola de roda- oferint un concert titulat 'Far de terra ferma i seca. Música i cançó de pagesos'. En aquesta edició, el nucli del festival torna a la Plaça Gran de Calaf, espai que es converteix en el centre neuràlgic del Desfolca’t. D’aquesta manera, es recupera aquesta ubicació emblemàtica i que recull la memòria col·lectiva de calafins i segarrencs, que van veure-hi néixer el festival ara fa 27 anys. La resta d’escenaris singulars del Desfolca’t estan situats orbitant i connectant a la plaça de forma radial a través de diversos carrers, carrerons i passos facilitant així l’accessibilitat, la proximitat i la independència de cada proposta musical.

Summary: Kepa Junkera, Moxie, Pau Riba i Joana Garriga i el Mariatxi Galàctic, plats forts de la 27a edició del Desfolca't


L'alcalde de Mataró, David Bote, ha encarregat als serveis tècnics municipals estudiar de manera conjunta una nova reordenació urbanística dels quatre sectors situats per sobre de l'autopista C-32 amb l'objectiu de fer compatible la implantació d'una anella verda a l'extrem nord de la ciutat amb l'ampliació del centre comercial Mataró Parc. L'operador persegueix l'ampliació des de 2004 i, durant aquests anys, el cas ha arribat fins i tot al Tribunal Suprem, que ha fallat a favor de l'ampliació en el litigi amb el consistori. Tot i això, ara el projecte requereix requalificacions urbanístiques perquè els terrenys per on vol créixer Mataró Parc són actualment zona verda. Amb l'estudi global de tots els sectors, l'Ajuntament pretén que malgrat l'ampliació de l'espai comercial la ciutat pugui continuar gaudint d'una corona d'espais lliures que l'envoltin. Els quatre sectors afectats han tingut un desenvolupament desigual al llarg dels anys. El sector on hi ha el centre comercial està majoritàriament consolidat i urbanitzat i, a més de Mataró Parc, també hi ha l'Hospital de Mataró. En un dels sectors contigus predominen instal·lacions esportives i hi ha també una reserva de sòl per a una futura ampliació de l'hospital. A l'altra banda, hi ha dos sectors pendents de desenvolupar i actualment s'hi preveuen usos terciaris amb baixa edificabilitat i la cessió de gran part dels sòls per a zones verdes, equipaments i vials. En aquest espai l'objectiu és concentrar l'activitat terciària a l'extrem més proper a Mataró Parc i alliberar la major part dels terrenys per desenvolupar-hi l'anella verda.

Summary: Mataró estudia com fer compatible una anella verda per sobre de la C-32 amb l'ampliació del centre comercial


El Govern augmentarà les exigències per construir macrogranges de porcs a Catalunya davant l'allau de peticions que s'estan rebent des de fa un any i mig, sobretot al voltant de l'Eix Transversal-A2 (Girona-Catalunya Central i comarques de Ponent). Es tracta explotacions noves o que s'amplien i que poden arribar a prop d'una hectàrea de sostre construït. La nova directriu es publicarà el gener, segons ha anunciat aquest dijous a Lleida el director general d'Ordenació del Territori i Urbanisme, Agustí Serra, que ha reconegut que estan "molt preocupats" davant d'aquest fenomen que afecta sòl no urbanitzable. Precisament la sessió de la Comissió d'Urbanisme de Lleida ha deixat sobre la taula cinc expedients de granges de grans dimensions que es valoraran quan ja es disposi de la nova normativa. Els expedients que s'han aparcat plantejaven la construcció de granges d'entre 6.000 i 8.000 metres quadrats de sostre. La resta de projectes d'aquest tipus, fins a una trentena, sí que s'han resolt -favorablement o no- perquè la dimensió de les explotacions era inferior. "Avui n'hem vist una trentena quan fa dos anys potser en vèiem 8 o 10; però l'important no és només la quantitat d'expedients sinó sobretot que en aquests darrers temps la tipologia de granges tendeix a grans superfícies, que és el que ens preocupa", ha dit Serra. En aquest sentit, ha afegit que "no diem que no es puguin implantar però evidentment han de tenir un control i un nivell d'exigència diferent a les granges mitjanes o petites". El gran volum d'expedients de granges es concentra a Girona, Catalunya Central i Ponent, però el director general ha especificat que darrerament també n'hi ha cada cop més a la zona de l'Alt Pirineu i Camp de Tarragona. Segons Serra, la nova directriu farà referència a quatre aspectes bàsics. En primer lloc, les grans explotacions hauran de garantir que queden ben integrades al paisatge. També hauran de ser proporcionals a la superfície de la finca i estar ben connectades a les principals xarxes de comunicacions. D'altra banda, quan es plantegi una ampliació també s'haurà de respectar la distància mínima d'un quilòmetre amb els nuclis urbans o entre granges (actualment aquesta limitació només s'aplica quan es fa una explotació nova). També s'haurà de garantir la correcta gestió de les dejeccions. El director general d'Ordenació del Territori i Urbanisme ha relacionat aquesta allau de peticions per fer macrogranges a les necessitats de les indústries càrnies catalanes "que sortosament són punteres i estan exportant molt i són molt potents; això està molt bé i lògicament necessiten el procés d'engreix, però aquí hi ha una realitat que s'ha d'abordar". Agustí Serra ha remarcat que l'activitat de les granges es desenvolupa en sòl no urbanitzable i actualment a Catalunya en aquesta modalitat de sòl -també coneguda com a 'espais oberts'- ja hi ha mig milió de metres quadrats de sostre, entre explotacions ramaderes, coberts o altres edificacions. "Aquesta és una quantitat molt important i cada cop estem més preocupats i sobretot més atents en la seva regulació", ha dit.  El pla per construir 1.300 pisos a Tàrrega no prospera D'altra banda, la Comissió d'Urbanisme de Lleida ha tombat aquest dijous una petició per modificar el POUM (Pla d'Ordenació Urbanística Municipal) de Tàrrega amb l'objectiu de construir 1.300 pisos al sector de Sant Eloi Ixent (a la zona nord de la capital de l'Urgell). El 2008 el Tribunal Superior de Justícia de Catalunya ja va anul·lar el pla parcial en considerar que no era viable econòmicament i ara la Comissió també l'ha valorat desfavorablement amb el mateix argument. Considera que l'estudi econòmic presentat no té en compte l'evolució del mercat immobiliari en un futur. Demana, per tant, que se'n faci un altre de més profund que demostri la viabilitat del projecte. Tampoc ha prosperat el pla parcial urbanístic per desenvolupar els terrenys del vessant nord de la cooperativa de Torres de Segre (Segrià), 2,2 hectàrees, bàsicament per ús industrial i en menor mesura, residencial. S'ha fet una valoració desfavorable perquè es fa una ordenació de la zona en dues rambles que queden "totalment inconnexes" amb la trama urbana consolidada, segons ha explicat Serra. Aprovat el POUM de Cubells (Noguera)  El que sí que ha tirat endavant de manera definitiva és el Pla d'Ordenació Urbanística (POUM) de Cubells (Noguera), que preveu la potencial construcció de fins a 110 habitatges en els pròxims 15 anys. Actualment té 395 habitants. Segons Agustí Serra, el POUM aprovat "resol molt satisfactòriament la complexitat d'aquest municipi i el creixement desendreçat que s'ha fet fins ara". Encara a la Noguera, la Comissió d'Urbanisme s'ha pronunciat favorablement respecte al global del catàleg que recull les 110 masies i cases rurals de la Baronia de Rialb, tot i que algunes de les edificacions hauran de fer alguns retocs per obtenir el vist-i-plau definitiu. El director general d'Ordenació del Territori i Urbanisme ha destacat dos punts que s'han aprovat en relació a la ciutat de Lleida. Per una banda, un informe d'avaluació ambiental per modernitzar i actualitzar els usos del Centre de Fauna de Vallcalent i, per altra, un pla especial impulsat per la Paeria que reconeix com a sòl públic les 1,7 hectàrees de l'equipament esportiu de l'AEM, ubicat a la partida la Cort, molt a prop del Secà de Sant Pere. Aquest equipament té quatre propietaris, tres particulars i l'Ajuntament. Amb el pas aprovat aquest dijous, la Paeria ja podrà procedir a expropiar la part privada (dues terceres parts aproximadament) i que acabarà sent pública.


La Guàrdia Civil escorcolla aquest dimarts al matí la seu de la Secretaria General de l'Esport, a Esplugues de Llobregat, en una operació per suposats desviaments de fons de la Generalitat en l'àmbit esportiu, segons ha avançat el diari 'El Periódico' i han confirmat a l'ACN fonts coneixedores de l'operació. L'institut armat actua per ordre judicial.

Summary: Escorcollen la Secretaria General de l'Esport en una operació per suposats  desviaments de fons de la Generalitat


CCOO ha considerat "inacceptable" la darrera oferta feta per ABB en les negociacions de l'Expedient de Regulació d'Ocupació (ERO), que afectarà una cinquantena de persones de la planta de Sant Quirze del Vallès (Vallès Occidental) i un total de 120 en el conjunt de l'Estat. En un comunicat, el sindicat ha dit que la multinacional ha ofert una indemnització de 30 dies per any treballat amb un límit de 18 mensualitats i ha criticat que "no contempla que la plantilla es pugui incorporar a l'ERO de manera voluntària" ni la possibilitat de fer un pla voluntari de prejubilacions. El sindicat ha recordat que aquestes eren dues de les reclamacions que feien des de l'organització en el marc del període de consultes iniciat després que la direcció presentés l'ERO a principis de mes. L'expedient afectaria 120 persones dels departaments de Recursos Humans, Finances, Logística, Màrqueting i Vendes d'arreu de l'Estat. Està previst que les reunions continuïn la propera setmana. CCOO ha explicat que en les reunions realitzades el 20 i 21 de juny, l'empresa ha aportat la documentació que el sindicat havia reclamat i s'ha compromès a entregar durant la propera setmana l'estalvi que aportaria l'acomiadament de 120 treballadors, així com el cost que suposaria la nova organització. "Els treballadors i les treballadores d'ABB estan farts que sempre siguin els més dèbils els que pateixin les decisions de la companyia", ha dit el sindicat. Aquest dimecres els treballadors es van concentrar a les portes dels centres de treball i per això el sindicat ha assegurat que els representants que negocien l'ERO se senten "molt recolzats" per la plantilla en les converses que ha iniciat amb la companyia.

Summary: CCOO considera "inacceptable" que ABB ofereixi 30 dies per any treballat en l'ERO que afectarà 50 empleats a Sant Quirze


El portaveu jurídic del partit assegura que la resolució confirma la situació de "detenció il·legal i arbitrària" dels líders independentistes en presó preventiva ACN Madrid.-El portaveu jurídic d'ERC Joan Ignasi Elena ha exigit que la "conseqüència immediata" a l'informe de l'organisme de l'ONU sobre que reclama la llibertat d'Oriol Junqueras, Jordi Sànchez i Jordi Cuixart sigui que el Tribunal Suprem prengui la decisió d'alliberar-los. En declaracions als mitjans a Madrid, Elena ha assegurat que la posició del grup de Treball contra les Detencions Arbitràries és "clarament" contrària a la presó preventiva dels líders independentistes encausats en l'1-O i que confirma la situació de "detenció il·legal i arbitrària". "Fem una crida a l'Estat i al Tribunal a abandonar aquesta escalada de repressió i que s'iniciï un diàleg", ha reclamat. Segons Elena, la decisió d'aquest organisme no entra en el fons de la sentència ni en el procediment judicial i només es pronuncia sobre la presó preventiva. També ha explicat que, si bé l'informe es dirigeix a l'Estat, consideren que "correspondria al Suprem" llegir-lo i posar en llibertat a les persones encausades.

Summary: ERC exigeix al Suprem "que posi en llibertat de forma immediata" els presos arran de l'informe de l'ONU


Uns 40 interns del CIE de la Zona Franca han protagonitzat aquest dimarts al vespre un intent de fuga frustrat del centre a través de la cuina, segons han confirmat a l'ACN fonts de la policia espanyola. Els fets han succeït cap a les 20.30 hores quan després de sopar un grup d'interns –la majoria d’origen algerià- s'han dirigit del menjador cap a la porta de la cuina i han intentat esbotzar-la amb l'ajuda d’objectes contundents. La ràpida intervenció dels antiavalots de la policia –presents com a reforç al Centre d'Internament d’Estrangers- ha sufocat el motí. Segons les mateixes fonts policials, no s'han produït enfrontaments directes ni els antiavalots han hagut d'utilitzar el seu material ja que els interns han desistit. La protesta, però, s'ha traslladat al pati del CIE de la Zona Franca, on s'hi han sumat més persones. Uns 70 interns s'hi han amotinat durant prop de dues hores. Els immigrants han col·locat taules i cadires que han utilitzat com a barricada i s'han negat a complir els avisos policials i entrar a les seves habitacions. Segons fonts de la policia espanyola, han trencat una gran porta de vidre i fusta i han agafat trossos dels materials i les xarneres per ser utilitzats com a armes. S'ha viscut algun moment de tensió entre policies, antidisturbis i interns. El director del CIE ha negociat amb els amotinats i, segons fonts policials, poc després de les 23.30 hores els interns han donat per finalitzada la protesta i, després de ser escorcollats, han pujat a les seves habitacions. Altres fonts parlen que només una part dels immigrants ha desistit i que prop d’una quarantena encara es mantenen al pati del CIE de la Zona Franca i demanen la seva immediata posada en llibertat.  Aquest intent de fuga i motí al CIE de la Zona Franca se suma a la vaga de fam que un grup de 70 interns va protagonitzar el passat diumenge 23 d'octubre. Trenquen part de la reixa d'entrada al centre en una protesta de dues hores Pocs minuts després de la mitjanit tres furgonetes antiavalots de la policia espanyola i un altre vehicle han abandonat el centre. Cap a dos quarts d'1, una trentena de persones s'han concentrat davant el CIE per protestar contra aquests centres. De seguida alguns d'ells s'han posat a picar amb les mans, pedres o cassoles elements metàl·lics, com les senyals de trànsit, per fer més sorollosa la protesta i intentar traslladar, des de l'exterior, el seu suport als interns. També s'han llançat alguns petards cap a l'interior del centre.  La protesta no ha cessat i un vehicle dels Mossos d'Esquadra s'ha presentat al centre per controlar l situació. Després, una desena de persones s'han apropat fins a la reixa de l'entrada i l'han començat a picar amb força i a intentar arrancar-la. Una part de la reixa ha quedat penjant.  La tensió en augment ha obligat una desena d'antiavalots de la policia espanyola a situar-se a l'entrada, just darrere la reixa, fins que el grup que picava a la porta ha reculat. Després ha arribat una furgoneta de l'ARRO dels Mossos d'Esquadra que ha custodiat l'entrada.  Tanquem els CIEs no es refia de la versió oficial i negocia accedir al centre, però se'ls nega l'entrada  Dos membres de la Plataforma Tanquem els CIEs han intentat negociar amb la policia espanyola i els Mossos d'Esquadra entrar per comprovar l'estat dels interns i que no hi havia hagut cap càrrega a canvi de retirar la protesta. També han demanat parlar amb el director del CIE. "Sembla que la cassolada ha contagiat els interns, que han agafat força per continuar la protesta. Com que aquesta situació s'allarga i no volem problemes, hem proposat a la gent que està fora amb nosaltres aquesta idea", ha assenyalat Xavier Cambra, de la plataforma. Tot i l'intent de negociació, la policia els ha negat l'entrada i reunir-se amb el director.  Victoria, també de Tanquem els CIEs, ha explicat que no es refien de la "versió oficial" de la policia espanyola, segons la qual el motí s'ha acabat. "Sabem que n'hi ha uns quants que resisteixen a la biblioteca", ha afirmat Cambra, que ha estat identificat juntament amb Victoria. La policia espanyola ha assegurat que tots els interns ja estan a les seves habitacions i que no s'havia produït cap càrrega.  Davant la negativa, la protesta s'ha allargat fins prop de les 3 de la matinada, quan les persones concentrades han marxat. Aquest dimecres, la plataforma Tanquem els CIEs intentarà entrar al centre durant l'horari de visita per tenir informació de primera mà de què ha passat aquesta nit.

Summary: ACTUALIZACIÓ:Intent de fuga frustrat de 40 interns del CIE de la Zona Franca


La Unió Temporal d'Empreses (UTE) formada per Renfe Mercaderies, Transfesa Logistics i Soluciones Logísticas Integradas, Slisa, gestionaran la terminal de mercaderies de Constantí (Tarragonès). L'adjudicació es farà per un període de vuit anys, prorrogables a quatre més, durant els quals la UTE gestionarà i comercialitzarà els espais, instal·lacions i recursos de la terminal. La terminal té una superfície de 33.000 metres quadrats, dels quals 350 són oficines, i cinc vies de fins 400 metres on s'efectuen les càrregues i descàrregues. La UTE s'encarregarà de prestar el servei de manipulació d'unitats de transport intermodal a empreses ferroviàries i altres candidats que sol·liciten d'acord amb les condicions i preus que s'aprovin sota "criteris d'igualtat, transparència i no discriminació". La terminal de mercaderies pot manipular fins a 45.000 unitats de transport intermodals a l'any. L'any 2018 s'hi van expedir 1.855 trenes –entre expedits i rebuts-, així com 2.158 hores de moviment de locomotora. Per mantenir l'activitat de la terminal s'han subrogat tretze treballadors i, a mig termini, se preveu contractar dos operaris.

Summary: Renfe Mercaderies gestionarà la terminal de mercaderies de Constantí amb Transfesa Logistics i Slisa


El magistrat del Tribunal Suprem Pablo Llarena ha executat la suspensió de la causa contra l'expresident de la Generalitat Carles Puigdemont i dels exconsellers que estan a l'estranger que ja va decidir el 9 de juliol passat, quan va obrir una peça separada contra ells declarant-los en rebel·lia. El jutge instructor encara no havia pogut executar aquest acord perquè estava pendent de les recusacions que s'havien presentat contra ell. Un cop aquests tràmits estan tancats, ha emès una providència executant la decisió del juliol. A més, a través d'una interlocutòria, ha establert el termini legal de 18 mesos per investigar la causa en cas que siguin detinguts i posats a disposició de la justícia espanyola. Un cop oberta la peça separada, aquest termini es pot prorrogar, tal com estableix la llei. Amb aquesta suspensió, no corren el calendari previst per la llei per a una causa judicial.

Summary: Llarena executa la suspensió de la causa contra Puigdemont i els exconsellers a l'estranger que ja va decidir al juliol


ERC reclamarà al ple de Barcelona d'aquest dimecres u que la ciutat disposi d'una eina normativa per regular l'ús turístic dels habitatges abans del març del 2021. Després de la suspensió de llicències durant un any, feta per l'Ajuntament de Barcelona a finals d'agost, els republicans afirmen que cal una ordenança de forma "urgent" per acabar "amb l'especulació i el negoci turístic" davant una emergència habitacional que s'ha vist accentuada durant la pandèmia. En roda de premsa, el regidor Jordi Coronas ha especificat que la norma hauria de tenir com a objectius principals afavorir el retorn d'habitatges al parc de lloguer de la ciutat, així com evitar l'ús turístic de les llars compartides, fent que es prioritzi l'ús residencial.  L'Ajuntament va suspendre a l'agost les llicències durant un any, el temps durant el qual desenvoluparà la nova normativa perquè l'activitat estigui regulada al conjunt de la ciutat. Des d'ERC, però, demanen que l'ordenança estigui redactada i en vigor en un màxim de sis mesos.  Ocupacions d'habitatges Per la seva banda, Cs presentarà una proposta per elaborar un 'Pla Municipal contra l'okupació d'habitatges'.  Alhora, el grup taronja promou una campanya sota el lema 'BCN OkupAda' per denunciar la situació d'ocupacions a la ciutat. Cs també reclamarà el reforç de la presència policial i el patrullatge preventiu així com la creació d'una unitat de Guàrdia Urbana destinada a la prevenció, control i seguiment dels immobles ocupats. El PP també demanarà al govern explicacions sobre les ocupacions i sol·licitarà un informe "exhaustiu" de xifres, direccions i dates de tots els habitatges ocupats de Barcelona, per districtes.   Els populars també proposaran un pacte integral pel futur de Ciutat Vella que tingui en compte partits, entitats, associacions veïnals, serveis socials i comerciants del districte.

Summary: ERC reclama a Colau regular l'ús turístic dels habitatges abans de març del 2021


Les llibreries de Barcelona han viscut la vigília del Sant Jordi d'estiu com un dia "normal" dels últims dos mesos de represa. I aquest dijous, 23 de juliol, l'encaren també com un dia "normalíssim" i "desinflat", segons el llibreter de Laie, Lluís Morral, ja que han decidit finalment no posar una parada a l'exterior ni portar autors que signin llibres. Segons el Gremi de Llibreters, més d'una setantena de llibreries han demanat el permís per posar una parada davant o al xamfrà del local, un aval que està pendent del Procicat. Moltes editorials, llibreries o els mateixos autors han anul·lat les signatures tradicionals del Dia del Llibre, tot i que en alguns casos com la Documenta mantenen amb cita prèvia alguns escriptors. Un dia abans de la celebració del Dia del Llibre i la Rosa, el Gremi de Llibreters i el de Floristes continua "a l'expectativa" perquè el Procicat doni l'autorització per muntar parades als exteriors de les llibreries.  "Hem decidit que Sant Jordi no existeix, s'han perdut les dues oportunitats que hi havia, i celebrarem santa Brígida, que és el que realment és demà", ha dit a l'ACN el llibreter de Documenta, Eric del Arco. Al seu parer, la proposta impulsada per la Cambra del Llibre al Passeig de Gràcia s'havia gestionat de manera "excepcional", però l'alternativa de posar una parada davant no els hi ha convençut. "Implicava moure motos o anar a un xamfrà i hi havia obstacles. La llibreria és la festa, estem tots els dies de l'any", ha dit del Arco.  La Documenta planteja aquest 23 de juliol, doncs, com un dia de donar "agraïment a tothom" pels dos últims mesos de represa de l'activitat, que valoren molt positivament. Ho faran amb oferint un descompte del 10% i convidant alguns autors darrere una mampara que vinguin a firmar, amb cita prèvia.  Algunes llibreries tenen també exemplars firmats pels autors, una alternativa per aquest Sant Jordi encara que es perdi la trobada presencial amb l'escriptor. La llibreria Laie tenia previst posar parada als seus locals de Pau Claris i el CCCB, però amb les últimes restriccions ho han descartat.  També, tenien programades signatures amb autors a sales addicionals dels establiments, amb cita prèvia, que també han decidit anular. "Per nosaltres serà un dia normalíssim", ha afirmat a l'ACN Lluís Morral, llibreter de Laie. Morral considera que quan es va programar el Sant Jordi d'estiu "hi havia bastanta il·lusió" que pogués substituir "mínimament un Sant Jordi normal", però "s'ha anat desinflant més i a la vigília no hi ha ni un 1% del que és una prèvia de Sant Jordi". Per la seva banda, la llibreria Ona tampoc portarà autors per signar ni posarà cap parada a l'exterior. Aquest dimecres, els treballadors del local endreçaven amb normalitat les últimes comandes.

Summary: Les llibreries es preparen per un Sant Jordi d'estiu incert


Els Mossos d’Esquadra han efectuat un total de 1.165 lectures d'alcoholèmia i test de drogues, de les quals 68 han resultat positives ACN Barcelona.-Cap d'Any sense accidents de trànsit mortals, segons han informat a l'ACN el Servei Català de Trànsit (SCT) i els Bombers de la Generalitat. La xifra de morts a les carreteres catalanes durant tot el 2017 ha estat de 169, en un any especialment negre per als motoristes, amb 49 que han perdut la vida en accidents, un 44% més que l'any anterior. Durant la nit i matinada d'aquest 1 de gener, els Mossos d'Esquadra han realitzat un total de 1.165 de proves de consum d'alcohol o drogues, de les quals 68 han resultat positives. A la ciutat de Barcelona, dues de les 30 proves realitzades ha donat positiu.  Pel que fa a la circulació, no s'han detectat incidències rellevants entre el 31 de desembre i el migdia de l01 de gener. Només cal destacar que des de la matinada i fins a mig matí ha estat obligatori circular amb cadenes a la C-28 al Port de la Bonaigua i a la carretera d'accés al Pla de Beret.

Summary: La nit de Cap d'Any acaba sense víctimes mortals a les carreteres catalanes, en un 2017 que es tanca amb 169 morts


Sánchez celebra la posada en llibertat dels detinguts per l’1-O diu que la mobilització ha “tornat a posar el llistó del civisme” molt alt ACN Barcelona.-La concentració davant el TSJC s’acabarà aquest divendres a la tarda, després que hagin quedat en llibertat els detinguts per l’organització del referèndum de l’1-O. El president de l’ANC, Jordi Sánchez, ha donat per acabada la protesta i ha convocat els manifestants a un darrer acte “festiu” en aquell mateix punt del passeig Lluís Companys de Barcelona a les 18.00 hores. Sánchez ha considerat “una gran notícia” que els detinguts ja no estiguin a les dependències policials ni judicials i ha celebrat que “siguin lliures de nou”. A més, ha volgut “agrair” als que durant dos dies s’han manifestat en protesta per les detencions i, sobretot, el seu comportament. “S’ha posat el llistó del civisme on ens agrada, sense incidents i amb concentracions festives.  I s’ha demostrat que quan la ciutadania és convocada, mai falla. I estem convençuts que d’ara al 1-O no fallaran tampoc”, ha conclòs Sánchez.

Summary: L’ANC dona per acabada la protesta davant el TSJC i la clourà amb un acte “festiu”


L'Associació que agrupa els empresaris de tallers mecànics, CORVE, ha denunciat una desena de negocis il·legals en el que va d'any a les comarques de Girona. El seu president, Ernest Planas, però, assegura que problema "és molt més important", ja que hi ha molts tallers que operen de forma clandestina en el mateix domicili. "Per demostrar-ho has de poder entrar dins la casa i això, tant per la policia com per nosaltres, és molt complicat", afirma. La majoria de denúncies arriben per part de veïns, clients o mecànics d'altres tallers. "En molts casos sospiten del taller al veure que no compleix amb els requisits, sobretot en temes de residus o directament no tenen la placa que els habilita per treballar", explica Planas. Continua la lluita contra els tallers il·legals. La patronal del sector, CORVE, ha interposat, en el que va d'any, deu denúncies contra establiments que operen de manera fraudulenta a les comarques gironines. La majoria són locals que treballen sense tenir la placa que expedeix el Ministeri d'Indústria i que obliga a seguir una sèrie de requisits, que en molts casos no es compleixen. El president de CORVE, Ernest Planas, alerta que el problema és que hi ha molta gent que no sap que el taller on porta a reparar el seu vehicle és il·legal. Per això remarca que el client "ha de fixar-se amb la placa que identifica el taller" i que el propietari ha d'exposar en un lloc visible. Planas recorda que en cas d'accident, si es demostra que és conseqüència d'una mala praxi per part d'un mecànic d'un taller il·legal, "l'asseguradora no en voldrà saber res". El president de la patronal explica que habitualment son els veïns o clients del taller els qui donen l'alerta, i és aleshores quan CORVE s'acosta a l'establiment, per veure si es pot o no denunciar. En cas que hi hagi prou indicis, ho denuncien a Mossos, al SEPRONA (Guàrdia Civil), al Departament de Treball i el Ministeri d'Indústria. Amb tot, Planas diu que "a vegades" és difícil perseguir-los sobretot si son clandestins. "Quan el frau es produeix en el domicili particular, és molt complicat de denunciar perquè la policia necessita una ordre". Aquests casos però, les reparacions que fan "solen ser poc importants" perquè no tenen la maquinària ni la preparació necessària per fer una feina complexa, diu Planas. Contractar detectius Una de les mesures que CORVE vol tirar endavant és la contractació de detectius privats que investiguin els tallers il·legals que hi ha arreu de la demarcació, per tal de denunciar-los. La iniciativa havia de començar l'any passat però, tot i que la patronal dels tallers té el pressupost per tirar endavant aquesta mesura, l'empresa de detectius amb la que havien de treballar no va acceptar les condicions.  Tot i això Planas explica que "tenen clar que ho faran" perquè ara mateix han de ser els clients o els veïns qui ho denunciï. "Hem d'aconseguir acabar amb l'intrusisme, perquè suposa un greuge pels que treballen de manera correcte", remarca. Un negoci sorgit per la crisi Planas ha explicat que la proliferació de tallers il·legals s'ha disparat arran de la crisi. "Molta gent que va perdre la feina, es feia el seu taller a casa", explica. De fet, des de CORVE asseguren que fa una dècada "era molt estrany" trobar negocis que operessin de manera il·legal. Planas recorda que, en contra del que pot pensar molta gent, portar el cotxe a un taller il·legal pot ser "molt més car" que en un que en un que operi amb tots els permisos en regla. "En un negoci fraudulent, hem de pensar que no ens faran factura i que comptaran les hores que el mecànic consideri i no les reals", alerta. A més, el president de CORVE destaca que en la majoria d'aquests tallers "no podran arreglar una avaria complexa" perquè no tenen ni les eines ni la preparació en molts casos.  Venda il·legal de cotxes Un altre punt que s'investiga des de CORVE és la venda fraudulenta de cotxes al carrer. Es tracta de persones que utilitzen la via pública com un concessionari de vehicles. "Ens trobem carrers plens de cotxes en venda i tots tenen el mateix número de telèfon", denuncia Planas. El president de la patronal de tallers explica que aquesta pràctica "és molt habitual" a ciutats com Figueres, i demana que es "posi remei a aquest tipus d'intrusisme". "A Girona es va tallar d'arrel i volem que a Figueres també s'acabi", diu Planas.

Summary: La patronal CORVE ha denunciat una desena de tallers il·legals a les comarques de Girona en el que va d'any


La formació retreu al nou cap policial "males decisions" en el passat en aspectes laborals ACN Barcelona.-El sindicat dels Mossos d'Esquadra Uspac ha subratllat que un dels primers reptes que haurà d'afrontar el comissari Miquel Esquius després d'haver estat nomenat cap del cos és la millora de les condicions "laborals, socials i econòmiques" de la plantilla. El portaveu del sindicat, Josep Miquel Milagros, ha afirmat en declaracions a l'ACN que si bé no tenen "res en contra" del nou comandament policial, tampoc hi tenen cap "estimació". I en aquest sentit ha recordat "males decisions" que, segons la formació, Esquius ha pres en el passat en aspectes laborals. Així, Uspac l'acusa d'haver "votat en contra" de millores laborals al cos, o bé que durant els anys que ha dirigit la divisió de Trànsit hagi estat "un dels impulsors" del tancament d'alguns sectors d'aquesta divisió. Per això, Milagros ha insistit que des del sindicat Uspac se li donarà "una nova oportunitat" perquè es retracti d'aquestes decisions, i ha advertit que si no ho fa, "toparà frontalment" amb el sindicat.

Summary: Uspac reclama a Esquius millores "laborals, socials i econòmiques" per als Mossos d'Esquadra


El Consell de Ministres d'aquest dimarts ha aprovat un tercer tram d'avals públics per a empreses i autònoms, que estarà dotat amb 24.500 milions d'euros dels quals 10.000 MEUR estaran destinats exclusivament a finançar companyies petites i mitjanes (pimes) i autònoms. El govern espanyol ja havia posat en marxa dos trams de 20.000 milions d'euros de la línia d'avals públics a través de l'Institut de Crèdit Oficial (ICO). L'executiu de Pedro Sánchez va anunciar que, en total, s'activarien 100.000 MEUR en avals per garantir la liquiditat del teixit empresarial. Amb aquest tercer tram, ja s'hauran activat 64.500 MEUR, més del 60% del total, dels quals 40.000 destinats a pimes i treballadors per compte propi. A més, aquest tram dedicarà 4.000 MEUR per avalar emissions de pagarés d'empreses no financeres que operen al mercat alternatiu de renda fixa i 500 MEUR per a la companyia estatal de reafiançament Cersa. La portaveu del govern espanyol i ministra d'Hisenda, María Jesús Montero, ha explicat en roda de premsa que l'acord assenyala que les entitats bancàries -que són les que han de concedir el crèdit avalat i fixen les condicions- "no podran carregar cap cost financer sobre els imports no disposats pel client". "Així estem donant resposta a les queixes d'algunes empreses", ha dit Montero, que ha destacat que fan seguiment de com es donen els crèdits. A més, Montero ha remarcat que per accedir als avals les empreses han de tenir la seu social a Espanya per evitar que accedeixin empreses amb seu a paradisos fiscals. Montero ha dit que fins ara, l'Estat ja ha avalat 269.843 operacions i el 98% ha estat per a pimes i autònoms. Ha avalat un total de 27.510 MEUR i ha injectat 36.190 MEUR per al sector.

Summary: El Consell de Ministres aprova un tercer tram d'avals públics de 24.500 MEUR per a empreses i autònoms


La confiança dels ciutadans en el Banc Central Europeu (BCE) es manté a un nivell baix i és la institució europea que genera menys confiança, per sota del Parlament Europeu i de la Comissió Europea. Segons apunta un informe del BCE, la confiança dels ciutadans en la institució no es recupera de la davallada iniciada durant els anys de la crisi financera, sinó que s'ha estabilitzat a nivells baixos. Tot i ser la institució europea que genera menys confiança entre els ciutadans, sí que en genera més que les institucions estatals. La poca confiança en el BCE contrasta amb el suport dels ciutadans a l'euro, que ha assolit el seu nivell més alt el 2019.  "En comparació amb les institucions tant de la UE com les estatals, la confiança en el BCE sembla haver-se vist desproporcionadament afectada per la crisi i ha experimentat una caiguda més profunda i una recuperació més lenta", apunta l'informe en relació amb la davallada en la confiança en la institució iniciada amb la crisi financera.

Summary: La confiança dels ciutadans en el BCE es manté baixa després de la davallada iniciada durant la crisi financera


El candidat del PPC a la presidència de la Generalitat, Xavier García Albiol, ha assegurat aquest dilluns que si el candidat d’ERC, Oriol Junqueras, i l’expresident de l’ANC, Jordi Sànchez, han estat expedientats per part del Ministeri de l’Interior ha estat perquè ha incomplert el reglament de les presons on es troben reclosos, i ha evitat valorar el fet que se’ls castigui per fer campanya com a candidats. En declaracions a Foment del Treball –on ha estat acompanyat pel ministre d’Economia, Luis de Guindos- Albiol també ha defensat l’actuació de la vicepresidenta del govern espanyol, Soraya Sáenz de Santamaria, que dissabte es va vantar d’haver “escapçat” ERC i Junts per Catalunya. Segons Albiol, aquella va ser una “valoració política” i les forces que han anunciat que la portaran a la Fiscalia volen “enredar la troca”.  A un dia del final de la campanya, Albiol ha fet una “valoració positiva” de la seva actuació al llarg d’aquestes dues setmanes, on s’ha posat en evidència –ha dit- “la importància del vot del PP”. També ha avançat que en cas que es formi un govern constitucionalista amb la seva formació té intenció de gestionar les carteres que tinguin a veure amb l’economia.  Mentrestant, el candidat ha valorat els dos últims ítems de campanya. El primer, el fet que Junts per Catalunya i ERC avancin possibles querelles a la Fiscalia contra Soraya Sáenz de Santamaría. Segons Albiol, aquelles manifestacions s’han d’entendre en el marc d’un “míting electoral”, però igualment responen, ha dit, a la realitat. “No li veig el problema i crec que la filosofia de les paraules la podem compartir una part molt important de la població catalana”, ha sentenciat abans d’insistir que està “molt orgullós que el govern de Rajoy hagi posat fi a l’aventura de Junqueras i Puigdemont”, perquè “gràcies a l’acció del govern de Rajoy avui hi ha un parèntesi d’esperança”.  Pel que fa a l’expedient a Sánchez i Junqueras, Albiol ha assegurat que no pot valorar ”una decisió d’Institucions Penitenciàries en base a l’incompliment del reglament d’uns presos”. “Entrar al detall de les decisions d’Institucions Penitenciàries en base a si dos reclusos s’han saltat el reglament no em correspon”, ha dit.

Summary: Albiol atribueix els expedients penitenciaris a Sánchez i Junqueras al fet d'haver incomplert el reglament de la presó


Versió teatral de la famosa novel·la de Philippe Claudel, amb més de dos-cents mil exemplars venuts i publicada en onze idiomes, ‘La neta del senyor Linh’ s’estrena divendres al Teatre El Canal (Temporada Alta) i arribarà al Lliure de Montjuïc del 13 al 30 de desembre. Lluís Homar, dirigit pel belga Guy Cassiers, protagonitza aquesta adaptació en forma de monòleg d’una faula sobre l’exili, la soledat i la recerca d’identitat. El muntatge s’ha estrenat recentment en neerlandès i francès, ara ho farà en català i properament també en anglès i italià, adaptant-se allà on va “a la personalitat i cultura” de l’actor que assumeix el text. Homar s’ha mostrat aquest dilluns agraït i honrat de participar en un projecte que “alimenta l’ànima” i al costat del “senzill” Guy Gassiers.  Pel prestigiós director belga Guy Cassiers, ‘La néta del senyor Linh’ és un projecte europeu. De fet, l’obra estrenada recentment al teatre Toneelhuis d’Amberes està enllaçant diverses col·laboracions per fer-la arribar arreu. Ja s’ha estrenat també en francès i ara ho farà en català en col·laboració amb el festival Temporada Alta i el Teatre Lliure, que ja havien treballat anteriorment amb Cassiers.  En cada nou muntatge estrenat a ciutats europees, el monòleg basat en la novel·la de Philippe Claudel s’adapta a la llengua, la cultura i la personalitat de l’actor que assumeix el text, en aquest cas Lluís Homar. L’actor ha celebrat el participar en el projecte, i ha agraït la novetat d’haver treballat conjuntament amb els actors flamenc i francès que ja han estrenat l’obra.  Homar ha lloat la “senzillesa” de Guy Cassiers i s’ha mostrat especialment content de formar part d’un d’aquells projectes “que busquem quan tenim un acerat edat, que no només estiguin bé sinó que alimentin l’ànima pròpia, i esperem que també al dels que vinguin al teatre”. ‘La néta del senyor Linh’ és l’adaptació de Cassiers del súper vendes literari de Philippe Claudel. És la història d’un refugiat que arriba a Europa amb la seva néta de pocs mesos, i de les dificultats que troba per sobreviure però també de l’amistat amb un home, el senyor Bark.  Per Cassiers l’important de l’obra és oferir al públic un intent d’entendre “què passa amb algú que aterra a la nostra societat i quina és la nostra responsabilitat envers aquestes persones”. “Els mitjans en parlen sovint de forma abstracte, i en moments en què sentim que la immigració pot crear un tsunami és important explicar la història del senyor Linh”, ha destacat el director.  “El més important del text és la força de la imaginació”, valora Cassiers. És en la imaginació del senyor Linh, en la seva manera “d’obrir la porta als sentits” que el protagonista troba els recursos per sobreviure en un context difícil i sense ni tan sols parlar la llengua del país que l’ha acollit. “Però és també la història d’una amistat entre dues persones” que malgrat no s’entenen verbalment es fan amics, demostrant així que “l’amistat pot existir més enllà de la llengua”, ha reblat el director.  Cassiers ha insistit que han treballat individualitzadament amb Lluís Homar de manera que l’obra que s’estrena a Temporada Alta no és cap “remake” de l’original sinó una versió particular adaptada a l’actor. “L’actor és molt important perquè no només interpreta un tex sinó que a escena crea totes les imatges, és una mica el director responsable de tot l’ambient que ha de connectar amb la imaginació del públic”, ha avançat.  D’altra banda, Cassiers també ha lloat la interpretació d’Homar. “És un actor molt intel·ligent, i la seva experiència cinematogràfica també ha ajudat molt”, ha destacat referint-se a part de les intervencions que l’actor ha de fer ‘enregistrant-les’ a càmera durant l’espectacle.  “La calidesa que aporta el Lluís és un gran ‘extra’ al contingut de l’obra”, ha afegit Cassiers. El belga ha reconegut que no és fàcil interpretar el paper d’un refugiat sense ser-ne, i en canvi, Homar ha trobat un “equilibri” per oferir “amb mestria”  la possibilitat d’imaginar en escena el senyor Linh.  “Donar temps” a Jean Fabre Preguntat per la polèmica que envolta Jean Fabre –i de retruc, el Temporada Alta- per les acusacions de presumptes “comportaments sexistes”, el seu col·lega belga ha fet una defensa de la presumpció d’innocència. Cassiers ha considerat que els mitjans de comunicació belgues “han jutjat” el dramaturg abans que el cas s’esclareixi per la via judicial i ha dement “temps” per saber la dimensió del cas. “No entro a dir si és veritat o no el que han dit les signants de la carta, sinó que cal donar temps per saber què ha passat”, ha manifestat el director. Guy Cassiers

Summary: Lluís Homar relata el drama dels refugiats a ‘La neta del senyor Linh’


El portaveu d'ERC al Congrés, Joan Tardà, ha assegurat aquest diumenge que cal negociar amb el govern de Sánchez com aconseguir una solució que "no exclogui ni l'opció de la independència ni la de l'autonomia". Ho ha dit aquesta tarda de diumenge al seu compte oficial de Twitter, on ha demanat un referèndum i ha acusat el PSOE de rebutjar les negociacions i negar "la realitat a Catalunya". "Persistirem perquè les condicions es donin en un futur", ha promès Tardà. En la mateixa línia, el portaveu d'ERC al Congrés ha precisat en declaracions a 'El Objetivo' de La Sexta que "va ser la vicepresidenta Calvo qui va trencar les negociacions". "No canviarem la nostra posició als pressupostos tret que el Govern espanyol es mogui en allò que li hem demanat, i si no, treballarem perquè algun dia es pugui negociar", ha afegit Tardà. En referència a la concentració de la dreta d'aquest diumenge a Madrid, el portaveu ha dit que s'ha pogut sentir "la veu d'aquella Espanya que no vol assumir que democràcia és consentiment i que no es pot retenir ningú per la força". "Això passa per exercir el dret a l'autodeterminació", ha reblat Tardà.

Summary: Tardà aposta per negociar una solució que no exclogui la independència ni l'autonomia


Considera que ara hi ha unes "noves circumstàncies" ACN Barcelona.-L'Autoritat Metropolitana de Barcelona (AMB) ha demanat al Tribunal Superior de Justícia (TSJC) que aixequi la mesura cautelar del reglament que limita les llicències VTC després del decret aprovat pel Consell de Ministres aquest divendres i que estableix que les comunitats autònomes i entitats locals podran regular les autoritzacions i s'hauran d'adaptar a les normes que dictin. En conseqüència, l'AMB argumenta que ara hi ha unes "noves circumstàncies" i que el text "confirma i ratifica" que tenen competència per regular el sector. D'altra banda, critica el període de quatre anys de transició, en les quals Uber i Cabify podran operar en l'àmbit urbà i metropolità i assenyala que "aquesta compensació no està justificada ni des del punt de vista jurídic ni econòmic" i que "representa un escenari de complexitat de difícil gestió". Per últim, l'AMB explica en un comunicat que instarà la Generalitat a treballar conjuntament per desenvolupar "el màxim de mesures de limitació i regulació de la prestació de les VTC, que el mateix DL preveu, per tal de reduir-ne els efectes negatius".

Summary: L'AMB demana aixecar la mesura cautelar del reglament que limita les llicències VTC després del decret de Foment


Treballadors i conductors han estat evacuats per prevenció ACN La Jonquera.-Els operaris de la companyia han tallat, passada la una del migdia, la fuita de gas que s'ha produït a prop d'una benzinera a la Jonquera (Alt Empordà). Unes obres a l'avinguda Euskadi han foradat una canonada i han provocat la fuita. Els conductors han quedat inicialment confinats als vehicles, però finalment han estat apartats fins a una zona segura, darrera de la instal·lació. Els treballadors de les empreses properes també han estat evacuats per precaució. L'avís de l'incident és de les 12.09 hores. La Policia Local i els Mossos d'Esquadra han estat tallant el trànsit en aquest punt des d'aleshores. Ara la situació s'està normalitzant i els Bombers, que han enviat dues dotacions, també s'han retirat.

Summary: Tallada la fuita de gas a prop d'una benzinera a la Jonquera


L'alcalde d'Igualada, Marc Castells, ha desmentit el Departament de Salut, que ahir divendres va informar que no hi havia hagut cap mort per coronavirus a la Conca d'Òdena durant aquella jornada. En una roda de premsa, Castells ha assegurat aquest dissabte que "ahir hi va haver 11 defuncions" a la ciutat i que "quatre van ser a l'hospital d'Igualada". El batlle igualadí ha expressat la seva preocupació pel fet que les dades de la Generalitat dient que no hi havia hagut cap mort per covid-19 donessin "un missatge equívoc" a la població que fes "que la gent es relaxi i no tingui les mesures de prevenció". Ha explicat que aquest dissabte ha parlat amb la consellera de Salut, Alba Vergés, però no ha volgut revelar els detalls de la conversa. Castells també ha aprofitat per urgir que es facin tests ràpids de covid-19 a la població de la Conca d'Òdena "per aturar la pandèmia". "L'única manera que els experts recomanen és a través de tests ràpids", ha insistit.

Summary: La Conca d'Òdena desmenteix Salut: "Ahir hi va haver 11 defuncions i quatre van ser a l'hospital d'Igualada"


El Parlament ha rebut aquest divendres al matí la Flama del Canigó, tal i com és tradició. En un acte a l'auditori de la cambra, la presidenta del Parlament, Carme Forcadell, ha reivindicat la Flama del Canigó, símbol dels Països Catalans: "L'hem de mantenir sempre encesa, no hem de permetre que ens la prenguin". Al seu torn, el president d'Òmnium, Jordi Cuixart, ha assegurat que "no es negligirà" a l'hora de defensar el dret a l'autodeterminació, en referència al referèndum de l'1 d'octubre, i ha afegit que el poble "es deixarà la pell" perquè el resultat sigui vinculant. Després de la rebuda al Parlament, la Flama es distribuirà arreu del territori de parla catalana per encendre les fogueres de Sant Joan. Forcadell ha recordat que, des de la restauració del Parlament, el 1980, la Flama ha arribat any rere any a la cambra catalana. "Això ens recorda l'escalf del poble", ha constatat la presidenta parlamentària, que ha demanat que es mantingui "sempre encesa i viva" la flama de la llengua. D'altra banda, Cuixart ha donat "una mala notícia" pels qui "malden per fer desaparèixer" la nació catalana: "No ho han aconseguit i tampoc no ho aconseguiran". Pel que fa al referèndum de l'1-O, el president d'Òmnium ha insistit que, si guanya el 'sí', el Parlament i el Govern "sabran que és l'hora de proclamar la República catalana". Finalment, l'històric defensor de la Flama del Canigó Toni Ayala, autor del missatge de l'acte del 2017, ha apel·lat a la "il·lusió d'estrenar un Estat nou i nostre". "No deixem que ningú s'atreveixi a apagar-nos les fogueres que fan aflorar els sentiments més nobles dels nostres estimats Països Catalans"; ha afegit Ayala, molt aplaudit pel públic de l'auditori del Parlament. "Lluitem amb força fins a tenir la feina feta i ben endreçada. Cremarem tot allò que no serveix per a res, també les lleis que ens neguen el dret a ser i a estar", ha conclòs Ayala.

Summary: Forcadell reivindica la Flama del Canigó en la rebuda al Parlament: "No hem de permetre que ens la prenguin"


La plataforma SOS Costa Brava ha demanat a l'Ajuntament de Palafrugell (Baix Empordà) que insisteixi al Departament de Territori i Sostenibilitat a l'hora d'incloure algunes zones no consolidades en el Pla Director Urbanístic (PDU) del litoral gironí. L'entitat ha recordat que hi ha dos polígons de sol urbà no consolidat a Aigua Xelida i diversos polígons a la muntanya de Sant Sebastià de Llafranc, a Tamariu i a Calella -tots ells dins del terme municipal de Palafrugell-. Per això ha demanat al consistori que s'hi incloguin dins del PDU i es blindin davant de futures noves construccions. A més, la plataforma ecologista creu que el Pla d'Ordenament Urbanístic Municipal (POUM) vigent contempla "desmesurats creixements" de població.  De fet, des de SOS Costa Brava han recordat que l'anterior es va haver de modificar arran de "l'anul·lació per sentència judicial". Ara, critiquen que l'actual POUM manté l'aposta per a segones residències en els diferents nuclis que formen el municipi, tot i tenir un parc amb 1.000 habitatges buits o inacabats. Pel que fa als polígons que demanen incloure en el PDU, la plataforma ha afirmat que a Aigua Xelida s'hi contempla un complex de 33 xalets de luxe i un hotel en una zona amb grans pendents i amb un important impacte visual. Per altra banda, a Llafranc hi ha un àmbit "on es poden construir fins a 17 habitatges" a la part alta de la muntanya, en què hi ha una gran pendent i també podrien representar un impacte visual important. En els polígons no consolidats de Tamariu i Calella es podria traduir amb una transformació que afectaria de forma "greu" en l'impacte paisatgístic de "la primera línia litoral" de Palafrugell. El conjunt d'entitats també lamenta que la seva urbanització suposaria "la pèrdua d'espais amb pinedes i cobertura arbrada". De moment, l'Ajuntament de Palafrugell ha respost que parlaran amb la Generalitat per saber si es poden incloure aquestes extensions dins del Pla Director. Així ho han explicat les dues parts després d'una reunió aquest dilluns. SOS Costa Brava s'està reunint amb tots els ajuntaments del litoral gironí per explicar-los el posicionament de les entitats ecologistes davant del PDU.

Summary: SOS Costa Brava pressiona l'Ajuntament de Palafrugell perquè blindi Aigua Xelida, Llafranc, Tamariu i Calella


El govern espanyol considera que encara no hi ha "prou garanties" sobre Gibraltar i la futura relació que el penyal tindrà amb la UE un cop s'apliqui el Brexit, per la qual cosa, manté oberta la possibilitat d'exercit el seu dret de veto en la cimera per la sortida del Regne Unit de la Unió Europea que tindrà lloc diumenge. Fonts de la Moncloa han indicat que l'executiu encapçalat per Pedro Sánchez "segueix negociant a tots els nivells en defensa dels interessos d'Espanya", i afegeix que després de la reunió d'aquest matí a Brussel·les, el govern creu que no té "prou garanties" sobre la seva postura, que és, que qualsevol decisió sobre Gibraltar un cop el Regne Unit surti de la Unió Europea, ha de tenir el vistiplau d'Espanya. A la reunió d'aquest matí s'havia ofert la possibilitat de redactar un document paral·lel a l'acord de retirada que s'ha d'aprovar el diumenge i a la declaració política que l'acompanyarà en què s'especifiquin les exigències espanyoles.  El govern de Sánchez, però, considera ara que amb això no n'hi ha prou, i aprofitant l'avinentesa lamenta que l'executiu anterior, liderat pel popular Mariano Rajoy, "no va ser prou ambiciós en la negociació".

Summary: Moncloa creu que encara no hi ha "prou garanties" sobre Gibraltar i manté el veto al Brexit


El grup municipal d'ERC-MES a l'Ajuntament de Girona proposa un govern de concentració de les forces independentistes al consistori, que sumen divuit dels 25 regidors que té el ple. La portaveu dels republicans, Maria Mercè Roca, demana a l'alcaldessa que abandoni "la zona de confort" i trenqui el pacte amb el PSC. "El paper dels ajuntaments serà clau per a la República i a Girona aquest camí seria molt més fàcil i planer amb un govern 100% independentista", assegura Roca. Per això, la proposta dels republicans passa per bastir un acord entre CiU, ERC i la CUP. "Davant la situació extraordinària que viu el país, calen solucions imaginatives", diu Roca, que assegura que els tres grups han de "sumar" per fer pinya. Pel què fa al dia a dia de la ciutat, la portaveu d'ERC-MES promet "generositat" per part dels seus, però també admet que allà on les postures xoquin, els afers es podrien aparcar "temporalment". Per a ERC-MES per Girona, la situació que viu el país –a les portes d'aplicar-se el 155- fa necessari trobar solucions "extraordinàries i imaginatives". El grup municipal té clar que els ajuntaments seran una peça "determinant" a l'hora d'empènyer la República i, per això, demana a l'alcaldessa Marta Madrenas que trenqui el pacte de govern que té amb el PSC. La portaveu dels republicans, Maria Mercè Roca, reconeix que la tinent d'alcalde Sílvia Paneque no ha posat pals a les rodes al referèndum, que ha rebutjat obertament la suspensió de l'autonomia i que també ha criticat la repressió policial de l'1-O. Però per a ERC-MES, cal que l'Ajuntament de Girona estigui "molt més preparat per fer front a allò que ha de venir en les properes setmanes". I per als republicans, la millor fórmula passa per un govern de concentració que blindi l'independentisme. És a dir, per un pacte a tres bandes entre CiU, ERC i la CUP. "En aquests moments, el camí cap a la República seria molt més fàcil i planer si l'Ajuntament estigués governat pels divuit regidors que recolzen el procés", assegura Roca. La portaveu d'ERC-MES admet que, fins fa pocs mesos, aquest pacte a Girona no s'hauria ni pogut plantejar. "Però ara sí que cal fer-ho, perquè ara és el moment de la generositat, d'anar a la una perquè la República ens ho demana i d'estar al servei dels ciutadans per aplicar el mandat de l'1 d'octubre", subratlla Maria Mercè Roca. "No és temps per a la comoditat" ERC-MES reclama a l'alcaldessa que abandoni la "comoditat i la facilitat" que li suposa el pacte amb el PSC, perquè és innegable que vindran "temps difícils". De fet, Roca recorda que, per als republicans, la seva "zona de confort" seria, precisament, mantenir-se a l'oposició. "Però quan hi ha gent a la presó per defensar els seus ideals, és necessari fer un pas endavant", subratlla la portaveu municipal. Maria Mercè Roca admet que, ara fa un any i mig, el pas d'Albert Ballesta per l'alcaldia va suposar tibantors amb el grup de CiU. "Però tant en política com a la vida, és un inconvenient quedar-se ancorat en un problema; per tant, allò que demano a l'alcaldessa és mirar endavant i oblidar", ha explicat. I hi ha afegit: "Sobretot, perquè ara no podem anar amb la mateixa concepció que aleshores, perquè el moment és molt diferent; la República és a tocar i l'hem de defensar amb cos i ànima".   Situació temporal Maria Mercè Roca, que ja ha fet saber la seva proposta a la CUP, promet "generositat" per part dels seus en els afers de ciutat per permetre garantir "el dia a dia". La portaveu republicana admet que hi haurà alguns temes, però, on les postures d'uns i altres xocaran. "Però aquí també es poden trobar fórmules, com ara aparcar-los temporalment", explica. "La nostra proposta d'un govern de concentració no és sine die, sinó només per uns mesos; per fer front a un moment de la història del nostre país que no es repetirà", afirma Maria Mercè Roca. A més, la portaveu d'ERC-MES també creu que la intervenció de l'Estat tindrà conseqüències, per exemple, en els pressupostos municipals. "Potser els pressupostos hauran de ser completament diferents; ens hem de treure del damunt la rèmora d'explicar i seguint fent les coses com si fossin temps normals, perquè no ho són gens", conclou.

Summary: ERC proposa un govern de concentració amb CiU i la CUP a l'Ajuntament de Girona per defensar la independència


La banda barcelonina CaboSanRoque, dedicada des fa 15 anys a l'experimentació a partir d'instruments inventats i automatismes mecànics, mostra per primer cop una instal·lació sonora amb objectes personals barrejats amb peces mecàniques del seu taller. Sota el títol 'Equilibris precaris', la formació proposa a l'espectador una interpretació lliure d'aquesta col·lecció "fictícia" on és impossible distingir allò que és personal del que és obra. "Difícilment tornarem a tenir tants objectes concentrats en un sol espai", reconeixia Laia Torrents, membre del grup juntament amb Roger Aixut. La instal·lació, que es podrà veure fins al 5 de febrer al Puntal-Laboratori de les Arts de Banyoles ve a ser un agraïment a la ciutat que els ha acollit des de fa mig any, quan la Fundació Lluís Coromina els va oferir aquest espai per continuar creant. La inauguració és aquest vespre.  La instal·lació parteix del concepte d''equilibri precari', entès com a aquella estabilitat fràgil que s'ha de donar perquè es produeixi el fenomen excepcional de fer "aflorar l'ànima dels objectes" en forma de so. I d'això, els CaboSanRoque en són experts. Porten 15 anys reinventant i reutilitzant peces per fer els seus automatismes mecànics i instruments. La Laia Torrents, membre de la formació juntament amb Roger Aixut, explica a l'ACN que reivindiquen el concepte de "precari", com a allò que no és estable i que no té res a veure amb la connotació negativa que se li atribueix a aquest adjectiu actualment.  L'equilibri precari també fa referència al terreny on es mou CaboSanRoque, entre l'art sonor, la música, les arts plàstiques, les arts escèniques o la performance. Unes disciplines que s'acostumen a separar però que la formació ha integrat en les seves creacions.  Una instal·lació única No és la primera vegada que la formació barcelonina fa una instal·lació amb objectes seus. A principis del 2015 van presentar l'exposició antològica 'La cobla 'patafísica'' al Centre Arts Santa Mònica de Barcelona amb una selecció dels 'collages mecànics sonors'. Aquest cop, però, proposen una instal·lació amb peces mecàniques del seu taller barrejades amb objectes personals. Segons reconeix Torrents, "només es pot donar en aquest moment i lloc; difícilment tornarem a tenir tants objectes concentrats en un sol espai".  I això ha estat possible gràcies a l'oferta de la Fundació Lluís Coromina, gestora del Puntal-Laboratori de les Arts de Banyoles, d'instal·lar-se en aquest espai per seguir creant. Segons Torrents, aquests sis mesos que porten a la capital del Pla de l'Estany ha estat una experiència molt positiva i d'alguna manera la instal·lació que estrenen avui ve a ser un agraïment. Durant aquest temps, però, no han parat i han continuat viatjant allà on els han portat els projectes.  Una col·lecció "fictícia"  La instal·lació que es podrà veure fins al 5 de febrer pretén esborrar la "jerarquia" dels objectes de manera que el visitant en faci la seva pròpia lectura. "No és tant important la història que hi ha darrere de cada objecte que forma part de la nostra vida i feina, sinó que el que fem és posar-los a dialogar d'una manera fictícia", detalla Roger Aixut. Es tracta de posar al mateix nivell una cadira o una caixa amb una màquina que ha requerit hores i hores per poder sonar.  Els objectes exposats són ben variats i conformen un arxiu de rareses fetes d'objectes ben quotidians: pintes, caragoles, magnetòfons o cintes mètriques. Objectes que la formació ha anat acumulant durant la seva trajectòria, ja sigui com a un objecte personal d'una vivència concreta o com a una peça reinventada en alguns dels seus mecanismes sonors.  Sobre CaboSanRoque CaboSanRoque va néixer el 2001 com a col·lectiu musical agafant el nom d’un vell transatlàntic. Actualment està integrat per Laia Torrents (Barcelona, 1976), enginyera industrial, i Roger Aixut (Barcelona, 1975), arquitecte, que van deixar la indústria per dedicar-se plenament a CaboSanRoque.  En catorze anys d’existència, CaboSanRoque han generat una població heteròclita de màquines musicals que viatgen d’una escena a l’altra i han col·laborat amb destacats noms de l’escena musical, popular i experimental, i de les arts escèniques i plàstiques.

Summary: CaboSanRoque mostra a Banyoles una "col·lecció fictícia" d'objectes personals barrejats amb peces del seu taller


El vicesecretari del PP, Pablo Casado, ha assegurat que "no hi ha un problema català" sinó que el que hi ha és "un problema de convivència entre catalans" que, segons ell, ha provocat l'actitud "irresponsable" dels polítics independentistes. En un acte a Barcelona, el popular ha alertat d'una "fractura entre catalans" i ha reivindicat que el PP el que vol és "un sí a continuar vivint junts". En aquest sentit, ha constat que les consultes "il·legals", en al·lusió al 9-N, acaben "topant amb el mur de la llei". Casado ha reivindicat que les lleis estan per complir-les i per això s'ha dirigit directament a l'Ajuntament de Badalona, a qui ha acusat d'actuar com ho va fer el passat 12 d'octubre per "saber perdre malament".

Summary: Casado (PP) alerta de "fractura" en la convivència entre catalans per l'actitud "irresponsable" dels nacionalistes


L'Agència Catalana de Turisme ha volgut tranquil·litzar aquest dimecres els empresaris turístics de les comarques gironines sobre les possibles conseqüències del Brexit. El seu director, David Font, ha fet una crida a l'"optimisme", ja que ha assegurat que dos de cada cinc britànics volen viatjar en algun destí proper els següents dotze mesos i ha recordat que Catalunya és un mercat "ben posicionat" dins del Regne Unit. Tot i així, Font ha avançat que les reserves podrien arribar una mica més tard del normal de cara a la propera temporada, en funció de com es resol la sortida del Regne Unit de la Unió Europea. De tota manera, Font ha avançat que la variació de la lliura esterlina no ha de comportar una disminució en la despesa, ja que fins el mes de juliol els turistes britànics han gastat "gairebé un 13% més per turista i dia" en les seves vacances. El director de l'Agència Catalana de Turisme (ACT), David Font, ha llançat un missatge d'"esperança" i "optimisme" als empresaris turístics preocupats pel futur del mercat britànic una vegada es produeixi el Brexit. En aquest sentit, Font ha recordat que entre el gener i el juliol tan sols s'han registrat 30.000 turistes anglesos menys que l'any passat. Es tracta d'una variació residual que respon a "fluctuacions" habituals dels mercats. A més, Font ha afirmat que dos de cada cinc britànics té pensat viatjar a una destinació propera al Regne Unit al llarg dels següents dotze mesos. En aquest sentit, ha recordat que Catalunya és un destí "ben posicionat", perquè compta amb una bona "relació qualitat-preu" i això genera un important atractiu per als britànics. Font també ha detallat que segons una enquesta del portal web de viatges, el 87% dels anglesos repetiria les seves vacances a l'estat espanyol i això comporta que aquest turisme sigui "fidel" a les seves destinacions, com ara la Costa Brava. De fet, el Regne Unit és el segon país emissor de turisme que té Catalunya. Per això ha remarcat que de cara a la Generalitat "el mercat britànic era, és i seguirà essent una prioritat" per al govern català. A més, el director ha garantit que des de l'Agència Catalana de Turisme es faran "campanyes institucionals" com s'han fet fins ara per promocionar les destinacions del territori. A més, Font també ha destacat que hi ha "oportunitats" dins de la incertesa que comporta el Brexit. Una d'elles és la despesa que poden fer els visitants a Catalunya. De moment, entre el gener i el juliol "ha crescut gairebé un 13% per persona i dia". Aquesta xifra és important tenint en compte que la lliura esterlina ha anat canviant de valor, sobretot a la baixa, i ha representat una pèrdua de poder adquisitiu per part dels britànics. Per al director de l'ACT aquesta és una mostra que "els britànics volen seguir anant de vacances" tot i la incertesa política i econòmica. Així ho ha explicat en una conferència sobre el Brexit en el segon congrés Girocàmping PRO que s'ha fet aquest dimecres al Palau de Congressos de Girona. Resereves tardanes de cara al proper estiu El director de l'ACT, David Font, també ha avançat que les reserves dels anglesos podrien arribar més tard de l'habitual. Si bé el director ha recordat que és un mercat que s'identifica per fer 'earlybookings' (reserves a molt llarg termini), la propera temporada potser s'esperarà una mica per veure com es resolt el Brexit. De fet, Font ha detallat que els britànics solen organitzar les seves vacances entre el gener i el febrer. De tota manera, es preveu que la sortida del Regne Unit de la Unió Europea es podria acabar efectuant el 31 de gener, si no hi ha eleccions o un segon referèndum. Això podria fer que els anglesos optin per esperar a veure com es resol abans d'efectuar les seves reserves. Mateixos vols de Ryanair a Girona Per altra banda, David Font també ha parlat de la preocupació que té l'ACT amb el tancament de la base de Ryanair a l'aeroport de Girona. En aquesta línia, el director ha avançat que de cara al proper hivern "es mantindran pràcticament les mateixes places" que l'ant passat, però hi haurà dues destinacions menys. Tot i així, Font ha afirmat que "el tema no està tancat" i ara "s'està treballant per veure el paper que tindrà l'aeroport de Girona" després del tancament de la base. El director de l'agència ha demanat a Aena que "escolti" a la Generalitat i opti per "garantir una gestió descentralitzada dels aeroports".

Summary: L'Agència Catalana de Turisme fa una crida a l'"optimisme" amb el turisme britànic tot i la incertesa del Brexit


La víctima va resultar ferida lleu ACN Barcelona.-Els Mossos d'Esquadra han detingut un jove per haver clavat un ganivet a l'orella d'un altre al Raval, als Jardins dels Horts de Sant Pau, segons han explicat a l'ACN fonts policials. La víctima va resultar ferida lleu i va ser traslladada a un centre de salut. Els fets van tenir lloc dijous cap a les 21.30 hores. El detingut és un home sirià de 22 anys. Els agents van actuar després que uns testimonis alertessin del succés i donessin la descripció de l'autor de l'agressió. Els Mossos van trobar-lo per la zona i el van detenir. Han obert una investigació per esclarir els motius de l'agressió.

Summary: Detenen un jove per clavar un ganivetada a l'orella d'un altre al Raval


El ministre d'Economia i Competitivitat, Luis de Guindos, ha assegurat que amb les dades que es disposen del segon trimestre es pot afirmar que l'economia espanyola ''accelera'' el seu ritme de recuperació i es pot afirmar que de ben segur aquest segon període de l'any registrarà un creixement intertrimestral per sobre del 0,8% que s'ha pogut veure en el primer trimestre. En una atenció a mitjans, després de la seva intervenció davant els membres del Cercle d'Economia, De Guindos ha defensat que amb aquest bon ritme del segon trimestre l'economia espanyola ''serà difícil que creixi menys del 3%'' a final d'any. En la seva intervenció davant el Cercle d'Economia, De Guindos ha anunciat mesures per part del govern espanyol per incrementar la dimensió de les empreses.  De Guindos ha assegurat que ''el segon trimestre no només tindrem un creixement superior'' al registrat en el primer trimestre en termes intertrimestrals sinó que ''serà difícil'' que al final de l'any l'economia ''creixi menys del 3%''.  El ministre ha fet referència en la seva intervenció les dades que s'han conegut aquest dijous per part de l'Institut d'Estadística espanyola i ha reconegut el bon ritme de creixement de l'economia, del 0,8% en taxa intertrimestral, però especialment ha destacat que el principal component  del PIB espanyol que millor està responent és el de les exportacions.  De Guindos també ha defensat la necessitat d'augmentar la dimensió de les empreses per poder fer més competitiva l'economia espanyol i ha recordat que el govern espanyol està treballant en una bateria de mesures per incrementar aquesta dimensió mitjana de les companyies espanyoles.   Un altre fet rellevant de les xifres anunciades per l'Institut Nacional d'Estadística é el bon ritme de creixement de l'ocupació que en el primer trimestre ha recollit un increment interanual del 2,5% que traduït en xifres absolutes suposen 435.000 nous llocs de treball, xifres que són ''sostenibles'' en el temps, ha reblat.

Summary: Luis de Guindos assegura que l'economia ''accelera'' al segon trimestre i a final d'any el creixement no baixarà del 3%


La Síndica de Greuges de Barcelona, Maria Assumpció Vilà, vol que es reformi la Llei d'Arrendaments Urbans (LAU) per tal de millorar i garantir els drets dels llogaters. A més de limitar i controlar el preu del lloguer i ampliar la durada dels contractes d'arrendament, Vilà reclama que la LAU reconegui el dret a tanteig i retracte a tots els llogaters quan es produeixi la venda de l'habitatge on viuen, inclús en el cas que un únic propietari adquireixi tots els pisos d'una finca. Actualment, la llei, tot i reconèixer el dret de tanteig i retracte, estableix una excepció en aquest supòsit. "Aquesta excepció no té cap justificació en uns moments d’alta especulació immobiliària i contravé la funció social de la propietat", critica. La síndica de Barcelona ha inclòs aquestes propostes en la queixa presentada per diferents llogaters d'una finca del número 37 del carrer de Leiva, al Districte de Sants-Montjuïc, que es podrien veure obligats a marxar de casa seva després que una empresa inversora hagi comprat tots els pisos de la finca.  La síndica ha fet ha fet arribar les seves recomanacions a l’Ajuntament de Barcelona i a la Defensora del Pueblo, Soledad Becerril, perquè instin les Administracions competents a dur a terme les reformes necessàries. Sobre el cas de la finca del carrer de Leiva, Vilà ha lamentat que, molt provablement, la seva adquisició per part d’una empresa inversora tindrà com a conseqüència l’extinció dels contractes dels i les residents. De fet, alerta, menys a quatre llogaters de renda antiga, a la resta de persones que viuen a l’edifici ja se’ls ha comunicat que no els hi renovaran els contractes.    Tot i que alguns dels llogaters van plantejar la possibilitat de comprar l’habitatge on viuen, la resposta dels nous propietaris ha estat negativa. És per això que Vilà reclama que la LAU reconegui per llei el dret a tanteig i retracte a totes les persones arrendatàries quan es produeixi la venda del seu habitatge, inclús en el cas que un únic comprador es faci amb tots els habitatges d'una finca. Actualment, la LAU, en el seu article 25, estableix el dret d’adquisició preferent d’un habitatge per part de la persona arrendatària, però també diu que aquest dret a tanteig i retracte no s’aplicarà quan es porti a terme una venda conjunta de tots els habitatges d’una finca, com és el cas de l’edifici del carrer de Leiva. En el text que ha enviat a l’Ajuntament i a la Defensora del Pueblo, Vilà insisteix en la necessitat de limitar i controlar el preu del lloguer --matèria regulada per l’Estat de forma insatisfactòria i en la qual la Generalitat porta molts anys abstenint-se de legislar, segons ha recordat Vilà en el darrer informe anual--, i canviar la durada dels contractes del lloguer per ampliar-los en benefici de les persones llogateres. Segons la síndica, l’accés a un habitatge digne i en condicions dignes "és el problema més seriós i dramàtic al qual malauradament ha de fer front l’Ajuntament de Barcelona", i reitera la necessitat d’aconseguir amb celeritat un parc públic d’habitatges de lloguer que exerceixi de contrapès a l’oferta privada.

Summary: La síndica de Barcelona reclama reformar la Llei d'Arrendaments Urbans per defensar els drets dels llogaters


La degana del Col·legi de l’Advocacia de Barcelona, Maria Eugènia Gay, ha mostrat aquest dilluns la seva disconformitat a mantenir i prorrogar l’actual pla dels jutjats únics de clàusules sòl perquè no resol l’allau de demandes presentades contra les entitats bancàries. Segons dades del Consell General del Poder Judicial (CGPJ), el Jutjat de Primera Instància número 50 de Barcelona, especialitzat en aquesta matèria des del març del 2017, ha rebut unes 25.000 demandes contra els bancs, però només se n'han resolt un 6,6%, una de les taxes més baixes de l'estat, i més del 98% de les sentències són favorables als clients. La durada mitjana dels procediments és d'entre 2 i 3 anys. El problema és que té només tres jutges i alguns funcionaris més, mentre el jutjat de Madrid especialitzat té cinc magistrats i una vintena de funcionaris. En la presentació de l''Informe de la Justícia 2018' sobre les dades de l'any passat, Gay ha denunciat l'actual situació del Jutjat de Primera Instància número 50, ja que “la seva implementació per part del CGPJ i la pròrroga de les mesures que els van crear ha demostrat, de forma evident, que no resulta capaç de resoldre l’allau de demandes presentades contra les entitats bancàries com a conseqüència de les demandes individuals dels consumidors en matèria de condicions generals de la contractació dels contractes de finançament hipotecari”. “Ni els mitjans, ni l’organització d‘aquests jutjats ha estat l’adequada, de manera que -des de bon principi- s’han col·lapsat davant l’elevat nombre de reclamacions dels consumidors", ha afegit.  Per aquests motius, l’ICAB considera que el CGPJ i la resta d’administracions amb competències en matèria d’administració de justícia han d’elaborar coordinadament un pla que tingui en compte una efectiva protecció dels consumidors i usuaris, aplicant criteris de proximitat de la justícia a la ciutadania i tenint en compte la implantació de la mediació extrajudicial i intrajudicial en aquest tipus d’assumptes. En aquest sentit, des del Col·legi de l’Advocacia de Barcelona es proposa modificar el Reial Decret Llei 1/2017 de mesures urgents de protecció de consumidors en matèria de clàusules sòl, per tal d’implementar mesures reals de mediació en aquest tipus de conflictes i evitar que restin únicament en mans de les entitats bancàries. Per a Gay, aquesta situació és provocada bàsicament pels bancs, i suposa un "desgast i pèrdua de temps i diners" pels clients afectats. En aquest sentit, el secretari de la Junta de Govern de l'ICAB, Jesús Sánchez, ha dit que caldria fomentar la mediació mitjançant multes coercitives. També ha dit que amb l'actual jurisprudència del Suprem, el Constitucional i el Tribunal de Justícia de la Unió Europea les decisions dels jutges de les clàusules sòl són molt senzilles, i les causes es podrien resoldre en tres o sis mesos si cada causa anés al jutjat que territorialment li correspongués.    Col·lapse de la jurisdicció civil Un dels aspectes més preocupants que s’han detectat i que recull l’Informe de la Justícia 2018 és el col·lapse de la jurisdicció civil a la demarcació territorial de l’ICAB, ja que en totes les jurisdiccions es redueix el nombre d’assumptes pendents, mentre que a la jurisdicció civil s’incrementa en un 17%.   Pel que fa als altres indicadors com la litigiositat, que és el nombre d’expedients judicials per cada 1.000 habitants, la degana ha exposat que s’ha incrementat en totes les jurisdiccions, a excepció de la contenciosa-administrativa, i que aquesta dada passa a ser preocupant si es té en compte l’increment del volum d’assumptes ingressats en la  jurisdicció civil (un 10%) i en la jurisdicció social (un 6%). En aquest sentit, Gay ha indicat que les dades de 2017 demostren que, en determinades jurisdiccions -com la civil-, ha ingressat un 9% més d’assumptes dels que s’han resolt.    Pel que fa a la durada mitjana dels procediments, Gay ha indicat que el temps de resolució dels expedients judicials (que es manifesta a través de l’anomenada taxa de pendència) ha empitjorat, fet que posat en relació amb la taxa de congestió (nombre d’expedients ingressats més els pendents a l’inici de l’any dividit pels resolts), ens porta a una durada mitjana dels procediments que difícilment pot millorar en determinades jurisdiccions i expedients. Tot i que la jurisdicció civil pugui millorar numèricament en el temps de durada dels seus expedients, la percepció dels professionals de l’advocacia enquestats per l’ICAB és la contrària (empitjora per a entre un 89% i un 93 % del professionals, segons primera o segona instància). Però, en el cas de la jurisdicció social, tant la realitat numèrica com la percepció dels professionals és coincident: empitjora en els procediments de reclamació de quantitat (com salaris) i en els procediments contra la Seguretat social; i així ho perceben els professionals en un 96% en la generalitat dels assumptes de la primera instància i en un 78% en la segona.   Jurisdicció social L'ICAB també ha advertit que la jurisdicció social, tot i la regressió de la crisi econòmica, continua assumint un volum d’assumptes molt superior del que ingressava abans. La seva situació no ha millorat en aquest darrer any. Gay ha indicat que des del Col·legi es considera que la manca de mitjans i d’una organització eficient -perquè no s’ha desenvolupat l’anomenada nova oficina judicial en la ciutat de Barcelona- provoca que la situació no millori, malgrat l’esforç dels funcionaris i, particularment, les tasques de conciliació i mediació dels secretaris judicials i dels magistrats. I ha afegit que “la percepció dels advocats i advocades de l’ICAB és que a més de mitjans -personals i de jutjats- cal també una millora en l’organització d’aquests. Per a Gay, la situació pot ser "inacceptable" d'aquí un o dos anys. Per aquest motiu, l’ICAB considera necessari que els responsables polítics de totes les administracions amb responsabilitats públiques en matèria de justícia es plantegin la necessitat d’abordar una reforma organitzativa de la justícia que incorpori els tribunals de primera instància a l’hora de resoldre els expedients judicials i, alhora, d’especialització en tots els ordres jurisdiccionals, circumstàncies que –per altra banda- han d’anar definitivament lligades a una efectiva implantació de les TIC per tal d’agilitzar i coordinar les tasques dels diferents professionals que intervenen en la justícia. L'informe també compara les sentències recorregudes que són revocades. En l'àmbit d'actuació de l'ICAB, el 2017 es van revocar el 18% de les sentències penals, davant del 16% de la mitjana estatal. En l'àmbit civil, en canvi, les sentències que desestimen els recursos són el 60% a l'estat i un 58% a Barcelona. En els jutjats contenciosos-administratius,  el 74% dels recursos són desestimats a l'estat, davant del 67% a la demarcació de l'ICAB. Als jutjats socials, la mitjana de sentències confirmades és del 78% a l'estat i del 83% a Barcelona. La durada dels procediments penals va dels 0,7 als 16 mesos de mitjana, els civils, 6,4 mesos, els contenciosos-administratius duren 9,4 mesos, 17,1 en el cas dels recursos al TSJC. Ús de les TIC Respecte a l’ús de les noves tecnologies, la degana de l’ICAB ha explicat que un 59% dels lletrats enquestats per aquesta corporació considera (després d’haver experimentat l’inici de la implementació gradual, en determinades jurisdiccions, de l’e-justicia.cat) que no s’han implementat correctament les noves tecnologies en l’àmbit de la justícia,  però també ha  indicat que el problema més important radica en la manca d’un sistema que sigui eficient en la notificació de les resolucions judicials per via telemàtica. “Altra cosa hem de dir sobre l’aplicació específica del sistema de videoconferències en la relació advocat-client, que ha estat valorat com a molt útil, tot i l’encara reduïda utilització del sistema amb els interns en els centres penitenciaris de Catalunya”, ha afirmat la degana de l’ICAB. Gay ha considerat que les TIC resoldrien un altre problema que, en aquest moment continua sent un incompliment flagrant de les garanties en el procés penal espanyol, com són les traves que rep l’advocacia per accedir als atestats policials. I ha afirmat que “mentre no hi hagi una digitalització efectiva, amb garanties d’accés als elements de les actuacions policials i/o judicials que siguin essencials per la defensa del detingut o pres, no podrem mantenir que aquest tema s’ha resolt. Qui ha de tenir aquest accés digital amb garanties ha de ser l’advocat o advocada que exerceix la defensa d’aquesta persona”. Gay ha anunciat que el 2 d'octubre es reunirà amb la Conselleria d'Interior i la de Justícia per tractar la qüestió. Sànchez ha instat els jutges penals a presentar qüestions prejudicials al TJUE per abordar aquesta qüestió, tal com en el seu moment van fer els jutges civils i mercantils per les hipoteques o les participacions preferents. La diputada Cristina Vallejo ha lamentat que el jutjat de Gavà, que fa una prova pilot per a l'accés telemàtic als atestats, no té prou ample de banda d'internet i costa molta estona poder consultar els documents. Manca de presència efectiva de fiscals en expedients i judicis a les delegacions L’ICAB també ha denunciat la manca de presència efectiva de fiscals en expedients i judicis en determinades delegacions, especialment a Vilafranca del Penedès i Berga. Gay ha explicat que “aquesta situació preocupa a la corporació perquè fa entrar en crisi la tramitació de molts expedients, amb demores i en perjudici de les garanties de les víctimes i dels menors” i ha afegit que d’acord amb l’estatut de la fiscalia "s’haurien de crear Fiscalies d’Àrea i de Seccions Territorials amb les corresponents plantilles de fiscals i amb la dotació pertinent de funcionaris”. Per aquest motiu, l’ICAB reclama una major coordinació entre diferents administracions (Ministeri, Fiscalia General de l’Estat, Fiscalia Superior de Catalunya i Departament de Justícia).    Cal tenir en compte que tot i que aquesta qüestió afecta les delegacions, també és específicament important en el cas dels procediments dels Jutjats de Família i d’estat civil de les persones i d’incapacitacions. En aquest sentit, Gay ha recordat que “la pròpia memòria del Deganat del Jutjats de Barcelona posa de manifest la greu situació d’aquests òrgans judicials, que en els darrers dos anys han duplicat el nombre de procediments que han de resoldre”.    Tracte a l’advocacia L'informe també destaca que un percentatge important de queixes que realitzen els advocats i que fan arribar a la CRAJ (Comissió de Relacions amb l’Administració i la justícia) estan relacionades amb els tracte que rep l’advocacia  per part de magistrats, jutges, fiscals i resta de funcionaris que despleguen les seves funcions i activitat en el òrgans de l’administració de justícia. Per últim, l’ICAB i, especialment la CRAJ, ha dut a terme, des de juliol de 2017, un seguit d’iniciatives i actuacions  per trobar solucions als problemes de la justícia: reunions amb degans de jutjats, així com amb els seus delegats; i amb degans de fiscalies, per establir una relació directa amb els responsables de les jurisdiccions i fiscalies que permeti trobar solucions als problemes dels professionals de l’advocacia. I, per descomptat, amb els diferents membres i delegats de les pròpies delegacions de l’ICAB, per conèixer de primera mà aquests problemes a resoldre.

Summary: L’ICAB s'oposa a prorrogar els actuals jutjats especialitzats en clàusules sòl


La Sala Penal del Tribunal Suprem ha rebutjar investigar el líder de Cs, Albert Rivera, per incitació a l'odi per penjar al seu Twitter una notícia de 'El Mundo' on s'assenyalaven nou mestres de l'escola de Sant Andreu de la Barca i els titllava de "mestres separatistes". La notícia es titulava 'Els 9 mestres de la infàmia'. La querella -presentada per Josep Asensio- considerava que l'actuació de Rivera constituïa un delicte d'odi. La sala ordena arxivar les actuacions –tal com també li sol·licitava la Fiscalia- perquè considera que les expressions de Rivera estan emparades en la llibertat d'expressió.  La sala considera que enllaçar al seu Twitter la notícia de 'El Mundo' no és delicte i suposa una "simple manifestació" del dret fonamental a la llibertat d'expressió. A més, reconeix que el comentari el fa un diputat i en referència a un assumpte "d'importància i actualitat". "El contingut de les frases no revela cap contingut agressiu ni es constata odi", recull la interlocutòria. Els magistrats remarquen que les referències que feia Rivera eren "molt genèriques" i no encaixen amb els supòsits del delicte d'odi.  El Suprem també va rebutjar a l'abril una querella presentada també per Josep Asensio com a membre de la Coordinadora d'AdvoCATs per Catalunya, que demanava investigar per prevaricació la magistrada Carmen Lamela per haver assumit causa contra el procés.  La querella s'havia presentat al Suprem perquè, en condició de diputat al Congrés, Rivera està aforat.

Summary: El Suprem rebutja investigar Rivera per incitació a l'odi per un tuit on assenyalava "mestres separatistes"


El president Carles Puigdemont va oferir al govern espanyol celebrar un referèndum per ratificar la independència "cada tres anys" durant el període "d'una generació", segons ha admès en una entrevista a 'Le Soir' publicada aquest dilluns. "El mes de gener em vaig veure el president Rajoy i li vaig dir que estàvem disposats a parlar de tot", explica Puigdemont. "Les respostes van ser negatives a tot", afegeix, i es pregunta: "El PP, que representa menys del 10% dels vots a Catalunya, té més drets que nosaltres per decidir sobre el futur dels catalans? No, ja li responc", assegura.  A l'entrevista, Puigdemont enumera tots els punts en què va oferir negociació a Rajoy. "Sobre la data del referèndum, sobre la pregunta, sobre una qüestió alternativa entre la independència i un autogovern màxim de poders, sobre la majoria necessària per adoptar la decisió. Fins i tot estava disposat a acceptar que, durant el període d'una generació, tornéssim a fer la pregunta per referèndum cada tres anys. Les respostes van ser negatives a tot", explica el president.  Puigdemont, llavors, valora el procés que va seguir el seu govern. "És evident que el 6 i 7 de setembre no va ser el millor ple del parlament català. Però era el nostre últim recurs", afirma.

Summary: Puigdemont va oferir a Rajoy fer el referèndum cada tres anys durant una generació


El PP ha proposat l'exeurodiputat Carlos Iturgaiz com a candidat de la coalició entre els populars i Ciutadans a les eleccions del País Basc. En roda de premsa, el secretari general del PP, Teodoro García Egea, ha explicat que el dilluns comunicaran la proposta al comitè electoral perquè es pugui aprovar la candidatura d'Iturgaiz, poques hores després que el president de la formació, Pablo Casado, comuniqués al líder del PP basc, Alfonso Alonso, que no encapçalaria la llista. Egea ha volgut agrair "la generositat i entrega" a l'exministre de Sanitat, que ja s'havia posicionat públicament contra el pacte amb Ciutadans, i ha afirmat que l'acord amb la formació taronja és "un pacte de futur" com a "punt d'unió del constitucionalisme". Just una hora després que Alonso anunciés en un tuit que Casado li acabava de comunicar que no seria candidat, Egea ha assegurat que la decisió era "de mutu acord" i ha remarcat que tant ell mateix com el líder del partit li reconeixen tota la "trajectòria política enorme" i "el servei al partit". "Només trobaran en mi i en Pablo Casado agraïment i reconeixement cap a Alfonso Alonso", ha insistit. A més, el secretari general també ha volgut agrair "el pas endavant" a Iturgaiz, que ha augurat que "abanderarà un projecte guanyador". A més, ha explicat que el que va ser eurodiputat durant 15 anys "representa el constitucionalisme en la seva màxima expressió". Iturgaiz també va ser diputat al Parlament Basc durant deu anys i regidor a l'Ajuntament de Bilbao durant quatre anys. Egea ha reiterat que la coalició amb Ciutadans respon a la situació "d'amenaça" que creu que els valors del constitucionalisme pateixen al País Basc. A més, ha aprofitat per carregar contra el Partit Socialista d'Euskadi per "donar l'esquena a la moderació i l'interès general", actitud que creu que també repeteix el PSC a Catalunya. "No tenen projecte propi, són un satèl·lit del nacionalisme, una comparsa del PNV i del nacionalisme a la resta d'Espanya", ha carregat, i ha afegit després que comprèn que tant Podem com el PSOE critiquin el pacte perquè "la unió els porta maldecaps".

Summary: El PP proposa Carlos Iturgaiz com a candidat de la coalició entre populars i Ciutadans a les eleccions del País Basc


El Camp de Tarragona basarà l'atenció sanitària del futur immediat en la lluita contra les desigualtats en Salut, segons s'ha anunciat aquest dimecres en el marc de la presentació del Pla estratègic sanitari (PES) per a aquest àmbit geogràfic per als pròxims quatre anys. Aquest pla defineix 6 eixos d'actuació, 39 objectius i 121 accions planificades que s'han de fer des d'ara i fins al 2021. Destaca la voluntat d'implementar un model basat en l'atenció comunitària, que lluita contra les desigualtats en salut, segons s'indica des del Departament de Salut. En aquest sentit, s'aposta pel reforç dels recursos d'atenció a la salut mental i les addiccions en l'àmbit de l'atenció primària, i per la millora de l'atenció al pacient crònic complex, entre d'altres. També es proposen actuacions per afavorir la participació i apoderament de les persones envers la seva salut, a través d'un nou model de relació metge-pacient fonamentat en la decisió compartida. D'altra banda, es potencia el treball en xarxa dels serveis sanitaris del territori.   Finalment, s'aposta per la modernització i l'ampliació dels centres d'atenció primària i de les estructures hospitalàries, a més de reforçar i adequar els recursos dedicats a l'atenció a la salut mental i addiccions, per tal d'adaptar-se a les necessitats de la població i a les seves característiques sociodemogràfiques.     El pla estratègic arriba després d'un procés participatiu amb 64 persones implicades activament, amb perfils professionals, comunitaris i de ciutadania, organitzats en 4 grups de discussió. Els resultats s'articulen en més de 500 aportacions –jerarquitzades en 26 camps temàtics–, de les quals el 85% han estat incloses en l'estratègia sanitària dels propers anys.   La Regió Sanitària del Camp de Tarragona, compta amb una població de 591.625 habitants i representa el 8% de la població de Catalunya. La població es distribueix en 123 municipis, però gairebé la meitat, el 44,6%, es concentra a Tarragona i a Reus, que aglutinen la major part dels serveis i l'oferta de treball. La resta de la població està distribuïda en municipis de menys de 5.000 habitants (106 municipis), i més d'un centenar tenen una població inferior als 2.000 habitants.

Summary: El Camp de Tarragona basarà l'atenció sanitària en la lluita contra les desigualtats en Salut